Talle jonges glo by nagklubs met 'naalde aangeval' | Maroela Media
Twee mans van onderskeidelik 18 en 19 jaar oud is Vrydag deur die polisie in hegtenis geneem onder verdenking van sameswering om mense met 'n skadelike of giftige middel, en wel met kwaadwillige opset, in te spuit.
Die mans word daarvan verdink dat hulle talle jong mense, hoofsaaklik studente, by nagklubs in die Nottinghamshire-omgewing met behulp van naalde ingespuit het.
Minstens 15 vroue en mans, hoofsaaklik studente, het oor die afgelope paar dae klagte in dié verband by die polisie ingedien, hoewel 32 klagte sedert verlede maand ontvang is.
Die slagoffers glo hulle is met 'n onbekende dwelmmiddel ingespuit terwyl hulle nagklubs of kroeë besoek het.
Twee vrouestudente van die Universiteit van Nottingham het aan Britse media bevestig dat hulle steekplekke en kneusing op hul vel opgemerk het.
Xara Owen, 'n eerstejaarstudent, sê sy het ná 'n aand uit verward en met 'n swak geheue wakker geword en 'n steekplek op haar been gesien.
Sarah Buckle, 'n tweedejaarstudent, vertel sy het by 'n nagklub ineengestort waarna haar vriende haar hospitaal toe geneem het. By nadere ondersoek het dokters 'n donker kneusmerk op haar hand gevind waar sy waarskynlik ingespuit is.